**A NYELVMŰVELÉS**

**1. Nyelvművelés:** az alkalmazott nyelvtudománynak az az ága, amely a nyelvhelyesség elvei alapján, a nyelvi műveltség terjesztésével igyekszik segíteni a nyelv egészséges fejlődését. Célja és tartalma idő és hely függvénye.

A nyelv legfőbb feladata a gondolatközlés, az ember és ember között kapcsolat megteremtése. A kapcsolatteremtésnek, a gondolatközlésnek (kommunikációnak) három tényezője van:

* beszélő (ill. az író)
* hallgató (olvasó)
* nyelv (kapcsolatlétesítő közeg, eszköz)

**Feladata**

* Feladata, hogy segítsen zavartalanná, pontossá tenni a kapcsolatteremtést, a kommunikációt, fölfedje az esetleges zavar okát, s gondoskodjon a hiba megszüntetéséről. Eszerint a nyelvi hiba lehet magában a *nyelvben,* de lehet a nyelvet használó emberben, elsősorban a **beszélőben**(íróban), másodsorban a **hallgatóban** (olvasóban).
* Tehát a nyelvművelő tevékenység is kétarcú: egyrészt magára a nyelvre, másrészt az emberre irányul.
* **A nyelvművelés feladata a nyelvre irányulóan háromféle lehet**
* – **Megállapítja az élő nyelvszokást**a nyelvi jelenségek formájára (hangalakjára), jelentésére és stiláris értékére vonatkozólag. Ez a felmérés elsősorban a köznyelvi nyelvhasználatra szorítkozik, amely a mindenkori normának, a helyességnek az alapja, de magában foglalja más nyelvi rétegeknek a köznyelvvel érintkező részét.
* – **Értékeli, megítéli** az újonnan keletkezett nyelvi jelenségeket. Az értékelés arra vonatkozik, hogy szükség van-e rájuk, melyikük jelent újat, többletet nyelvünkben. A nyelvművelés ehhez képest alakítja ki állásfoglalását: károsnak, szükségtelennek, tűrhetőnek, szükségesnek vagy fontosnak ítélve az új jelenséget, akadályozza, tiltja elterjedését, vagy éppen segíti, javasolja, esetleg szűkebb területen használva elfogadja a használatát.
* – **A nyelv bővítése, a mutatkozó hiányok pótlása***.* Ez a bővülés történhet más nyelvekből, saját nyelvünk nem könyvelvi rétegeiből, a régi nyelvből, de alkothatunk új szavakat a meglevő köznyelvi szókincsből is összetétel, képzés stb. útján. Napjainkban például világszerte általános az intézményneveknek betűszóval való rövidítése, megjelölése, és az új fogalmak (pl. anyagoknak, találmányoknak) mozaikszóval való megnevezése.

A nyelvművelés a múltban elsősorban **a nyelv pallérozására**, **gazdagítására**, **csinosítására**, majd tisztogatására, védelmére törekedett. De a valóság ma már az, hogy a nyelvhasználat során mutatkozó hibák többsége nem a nyelvnek, hanem a nyelvet használó embernek a hibája.

A beszélő és a hallgató közti tökéletes kapcsolat létrejövésének, **kommunikáció zavartalanságának legfőbb akadály** az, hogy a beszélő (író) **nem válogat megfelelően a  rendelkezésére álló nyelvi eszközök között**, s emiatt a hallgató (olvasó) nehezen érti, **nem érti vagy félreérti a közleményt**. A nyelvi formának nem megfelelő kiválasztásával okozott zavar lehet **értelmi** jellegű. De a kapcsolat, a kommunikáció lényegéhez hozzátartozik az is, hogy milyen **érzelmi**hatást kelt a hallgatóban a beszélő által választott nyelvi forma.

A beszélő és a hallgató közötti nyelvi kapcsolatnak az **azonos nyelvi műveltség** a fő feltétele.

**A nyelvművelés feladata az emberre, a beszélőre, és a hallgatóra nézve szintén háromféle:**

* Anyanyelvünk ismeretének **minél magasabb fokú és szélesebb körű elsajátíttatása**.
* Állásfoglalás a nyelvben felbukkanó új jelenségekkel kapcsolatosan: hogyan nézzék, hogy értékeljék a nyelvi változásokat, mi az állásfoglalás alapja, mi a nyelvi helyesség, vagy helytelenség megítélésének módja
* **„pozitív nyelvművelés”**, a kifogástalan, példamutató, szép írásművek megismerése, és megismertetésének hasznossága. Ezek állandó olvasása erősíti a nyelvérzéket, segít abban, hogy a nyelvhasználat magasabb fokra emelkedjen.

**Magyar nyelvművelés**

**A 2 féle felfogás:**

1. **nyelvközpontú**: célja a nyelv jobbítása, a nyelvi logikát, racionalitást, történetiséget és esztétikumot abszolút érvényűnek gondolja
2. **emberközpontú/pozitív**: középpontjában a megértés, a kommunikáció áll, támogatja a nyelvváltozatokat
* **eredmények:** klasszikus XIX. századi és XX. századi nyelvújítás, akadémiai helyesírás és nyelvművelés, xx. századi nyelvi mozgalmak, stb.
* **tudományos nyelvművelés** – megkülönböztethető a többnyire laikusok által végzett **nyelvvédelem**től („naiv nyelvművelés”)
* **a purizmus** (a nyelv teljes megtisztítása), **nyelvi babona** (tudományos megalapozottság nélkül megfogalmazott nyelvi szabály)

**Aktuális kérdések, hibák, témák:**

* az igeragozás hibái (olvasnák, mondhassuk, stb)
* névutózás
* igés „terpeszkedő” kifejezések (elintézést nyert, kivizsgálásra került stb)
* idegen szavak
* szómagyarítás
* reklámnyelv
* trágárság
* hiperkorrekció